CELEX: 62014TN0450
Language: mt
Date: 2014-06-17 00:00:00
Title: Kawża T-450/14: Rikors ippreżentat fis- 17 ta’ Ġunju 2014 – Sumitomo Electric Industries u J-Power Systems vs Il-Kummissjoni

8.9.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 303/40
            
         Rikors ippreżentat fis-17 ta’ Ġunju 2014 – Sumitomo Electric Industries u J-Power Systems vs Il-Kummissjoni
   (Kawża T-450/14)
   2014/C 303/48
   Lingwa tal-kawża: l-Ingliż
   
      Partijiet
   
   
      Rikorrenti: Sumitomo Electric Industries Ltd (Osaka, il-Ġappun) u J-Power Systems Corp. (Tokjo) (rappreżentanti: M. Hansen, L. Crocco, J. Ruiz Calzado u S. Völcker, avukati)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla d-deċiżjoni sa fejn din iżżomm lir-rikorrenti responsabbli għal ksur uniku, kumpless u kontinwu, inkluż l-akkordju bejn produtturi Ewropej u dak bejn membri regolari u assoċjati, jew, sussidjarjament, tnaqqas il-multa kunsiderevolment;
            
         
               —
            
            
               sussidjarjament, tannulla l-Artikolu 1(8)(a) sa (c) tad-deċiżjoni sa fejn din iżżomm lir-rikorrenti responsabbli għall-ksur matul il-perijodu bejn is-26 ta’ Lulju 2006 u l-10 ta’ April 2008;
            
         
               —
            
            
               b’mod iktar sussidjarju, tannulla l-Artikolu 2(m) tad-Deċiżjoni tal-Kummissjoni u tnaqqas l-ammont tal-multa imposta fuq ir-rikorrenti, fid-dawl tal-parteċipazzjoni sostanzjalment ridotta tar-rikorrenti matul il-perijodu bejn is-26 ta’ Lulju 2006 u l-10 ta’ April 2008; u
            
         
               —
            
            
               tannulla d-deċiżjoni fl-intier tagħha minħabba li din hija bbażata b’mod determinanti fuq provi miksuba illegalment fl-uffiċċji ta’ Nexans SA u Nexans France; u
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Insostenn tar-rikors tagħhom, ir-rikorrenti jinvokaw erba’ motivi.
   
               1.
            
            
               L-ewwel motiv, ibbażat fuq l-assenza ta’ prova mill-Kummissjoni ta’ ksur uniku, kumpless u kontinwu li jikkonsisti fi ftehim bejn produtturi Ażjatiċi u Ewropej li jinkludi fih l-impenn li ma jersqux lejn it-territorji nazzjonali rispettivi tagħhom kif ukoll ftehim ta’ tqassim ta’ proġetti fiż-Żona Ekonomika Ewropea (ŻEE) bejn kumpanniji Ewropej.
            
         
               2.
            
            
               It-tieni motiv, ibbażat fuq żbalji ta’ fatt u ta’ liġi mwettqa mill-Kummissjoni fl-applikazzjoni tal-Artikolu 101 TFUE, sa fejn id-deċiżjoni kkontestata ma pprovatx b’mod suffiċjenti fil-liġi l-parteċipazzjoni tar-rikorrenti matul il-perijodu kollu tal-ksur.
            
         
               3.
            
            
               It-tielet motiv, ibbażat fuq żbalji ta’ liġi u ta’ evalwazzjoni mwettqa mill-Kummissjoni fil-kalkolu tal-multa imposta fuq ir-rikorrenti, għaliex din ma tirriflettix il-gravità tal-ksur, u lanqas il-parteċipazzjoni sostanzjalment ridotta tar-rikorrenti matul il-perijodu twil tal-ksur.
            
         
               4.
            
            
               Ir-raba’ motiv, ibbażat fuq ksur tal-forom proċedurali sostanzjali u tad-drittijiet tad-difiża, għaliex id-deċiżjoni kkontestata hija bbażata b’mod determinanti fuq provi li l-Kummissjoni kisbet illegalment waqt ispezzjonijiet fl-uffiċċji ta’ Nexans.